DA Den Europæiske Unions Tidende CE 88/130

(2004/C 88 E/0138)

SKRIFTLIG FORESPØRGSEL E-3133/03

af José Ribeiro e Castro (UEN) til Kommissionen

(23. oktober 2003)

Om: Angola — Falcone

Angolas regering har udnævnt Pierre Falcone, som angiveligt er våbenhandler, og som på nuværende tidspunkt retsforfølges i Frankrig, til rådgiver i Angolas diplomatiske repræsentation ved Unesco, hvad der har givet anledning til kritik fra oppositionen i Angola og den internationale presse og forbehold fra Unesco selv.

Sagen giver anledning til så meget desto større international bekymring for, at det internationale samfunds forståelse for behovet for ekstern bistand til Angola på ny svækkes efter en langvarig borgerkrig og tilvejebringelsen af en definitiv fred, særlig hvis udnævnelsen på mindste måde kommer til at skade samarbejdet med EU eller igen skaber problemer for den politiske ramme for forberedelsen og afholdelsen af den donorkonference, som der er et stort ønske om af afholde, og som flere gange er blevet udsat, idet betingelserne herfor ikke var opfyldt. Dette har bevirket, at det angolanske folks forhåbninger er blevet skuffet og en hurtigere genopbygning af landet er blevet forhindret.

Kommissionen bedes derfor besvare følgende spørgsmål:

— hvordan vurderer den udnævnelsen? Har den fremsat nogen bemærkninger desangående, eller har den til hensigt at gøre det?

— mener Kommissionen, at udnævnelsen påvirker de angolanske myndigheders troværdighed udadtil? Har den på nogen måde påvirket EU's udviklingsprogrammer i Angola, og har den — eller kan den — medføre nye problemer for forberedelserne af donorkonferencen?

— har Kommissionen truffet eller agter den at tage noget initiativ med henblik på at orientere Angolas regering om sin holdning og sin bekymring — hvis den nærer en sådan — i forbindelse med den ovenfor beskrevne situation?

Svar afgivet på Kommissionens vegne af Poul Nielson

(21. november 2003)

Pierre Falcones udnævnelse til ministerråd ved Angolas faste delegation ved FN's Organisation for Uddannelse, Videnskab og Kultur (Unesco) er først og fremmest et anliggende, der skal tages op på det relevante diplomatiske niveau. Sådan et enkeltstående tilfælde skal ses i en bredere sammenhæng med Angolas lange vej fra et land i borgerkrig til et åbent, deltagerbaseret og ansvarligt demokrati, men kan naturligvis skade Angolas troværdighed udadtil.

EU's foranstaltninger indgår i en langsigtet samarbejdsstrategi med Angola og vil i princippet ikke blive ændret på grund af enkeltstående aktuelle spørgsmål. Hvad angår forberedelsen af donorkonferencen, mener Kommissionen ikke, det er sandsynligt, at denne begivenhed, der jo er kritisabel, får negative virkninger, så længe der sker fremskridt i dialogen med Den Internationale Valutafond (IMF) med henblik på indgåelsen af en aftale og forelæggelsen af en troværdig fattigdomsstrategi. Det internationale samfund tillægger disse to elementer den allerstørste betydning for donorkonferencens heldige udfald.

Det er hverken Kommissionens rolle eller hensigt at drøfte et sådant enkeltstående anliggende i forbindelserne med den angolanske regering. Som led i en politisk dialog med Angola ifølge artikel 8 i Cotonou-aftalen forventes det imidlertid, at man drøfter spørgsmål om åbenhed og god regeringsførelse og dermed også den bredere baggrund for den sag, det ærede medlem omtaler. Rådets konklusioner, der blev vedtaget den 13. oktober 2003, understreger også, at EU er parat til at bistå den angolanske regering i dennes bekæmpelse af korruption.